09/05/2018 | Administración LocalMunicipal
Porto do Son
Aprobación definitiva do Regulamento especial para a concesión de honras e distincións do Concello de Porto do Son

Ao abeiro do disposto no parágrafo no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro do Regulamento especial de honras e distincións do Concello de Porto do Son, unha vez que se elevou a definitivo o acordo de aprobación inicial adoptado polo Pleno da Corporación o 9 de marzo 2018, e que é do seguinte teor literal: O RD 2568/1986, do 28 de novembro, que aproba o Regulamento de organización, funcionamento e réxime local das Entidades Locais recoñécelles aos concellos a facultade de instituír títulos, condecoracións e outras honras semellantes destinadas a premiar os méritos de persoas e institucións que os fagan merecedores do público recoñecemento polo concello. Neste senso, a concesión de honras e distincións a quen prestou servizos destacados en beneficio da comunidade veciñal, acadou logros ou desenvolveu unha carreira valiosa nos eidos social, político, cultural, científico, artístico, deportivo ou calquera outro representativo, ou ben realizou traballos ou accións que contribuíron ao coñecemento e bo nome do Concello de Porto do Son, engrandece non só ao destinatario do recoñecemento senón tamén á Corporación municipal que salda, dese xeito, a débeda de gratitude do municipio cos seus benfeitores. O outorgamento de distincións e honras debe, pois, responder a méritos moi cualificados que demandan unha escolla rigorosa das persoas que se quere premiar, a fin de perpetuar na memoria dos veciños só a quen realmente o merece. Coa finalidade de dar cumprimento aos obxectivos que se veñen de expor, facendo uso da habilitación prevista no RD 2568/1986, do 28 de novembro, elaborouse o Regulamento especial de honras e distincións do Concello de Porto do Son. A aprobación deste regulamento axústase, así mesmo, aos principios de boa regulación establecidos pola Lei 39/2015, do 1 de outubro, do procedemento administrativo común das Administracións Públicas no seu artigo 139. Ao respecto, a aprobación desta norma responde á satisfacción dunha necesidade de interese xeral, cal é a de recoñecer publicamente a quen ennobrece o concello e, á vez, constitúe o instrumento máis adecuado, senón o único posible, para a consecución dos fins encamiñados a satisfacer aquel interese xeral. En aplicación dos principios de proporcionalidade, a norma contén a regulación mínima imprescindible para a satisfacción do interese xeral a que responde e non restrinxe de ningún modo dereitos ou intereses de particulares. De acordo do principio de seguridade xurídica o contido do regulamento é coherente coas previsións vixentes do ordenamento xurídico e, como se indicou, adecúase á habilitación normativa prevista no RD 2568/1986, do 28 de novembro. DISPOSICIÓNS XERAIS.1.–O presente regulamento, elaborado ao amparo do establecido na Lei 7/1985, do 2 de abril, reguladora das bases do réxime local, ten por obxecto determinar as distincións honoríficas que concede o Concello de Porto do Son, así como o procedemento para o seu outorgamento.2.–As mencións, felicitacións, homenaxe e demais actos de recoñecemento a favor de persoas ou institucións expresados por autoridades u órganos municipais e non previstos neste regulamento, someteranse ás normas específicas ou xerais do procedemento, pero non terán o carácter de distinción honorífica do Concello de Porto do Son.1.–Os títulos, honras e distincións que con carácter oficial poderá conceder o Concello son os seguintes: a) Título de Fillo Predilecto. b) Título de Fillo Adoptivo. c) Medalla de Ouro. d) Nomeamento de praza, rúa, ou calquera establecemento, instalación ou servizo dependente do Concello, e colocación de placas monumentos e elementos análogos. e) Outras distincións previstas neste regulamento. Todos os títulos, honras e distincións a que fai referencia este regulamento teñen carácter exclusivamente honorífico e non supoñen o recoñecemento de ningún dereito administrativo nin de carácter económico.1.– Correspóndelle á Alcaldía a proposta de outorgamento das diferentes honras e distincións, por propia iniciativa ou previa petición de: a) Un terzo dos membros da Corporación b) Tres asociacións do concello ou entidades cidadás representativas, debendo cada unha delas contar cun mínimo de 25 socios.2.– A Alcaldía decidirá sobre o arquivo ou tramitación da solicitude. De proceder a tramitación, redactará unha proposta na que fará constar os méritos do candidato que a someterá a ditame da comisión informativa correspondente e posterior aprobación do Pleno da Corporación, agás para as distincións a que se refiren as letras d) e e) do artigo 2, nas que se estará ao establecido especificamente nos Capítulos IV e V.3.– Na tramitación do procedemento unicamente se notificará aos solicitantes o acordo definitivo de concesión, pero non terán a consideración de parte no procedemento a ningún outro efecto.4.– A concesión das honras e distincións previstas neste regulamento, a personalidades estranxeiras que non posúan a cidadanía dalgún dos Estados membros da Unión Europea requirirá da previa obtención dos informes e autorizacións preceptivos previstos na lexislación aplicable.5.– O acordo da concesión notificarase ao nomeado ou aos familiares máis achegados que se coñezan.6.– A concesión das honras e distincións previstas neste regulamento unicamente poderá revogarse nos seguintes supostos: a) Cando os interesados realizasen con posterioridade ao seu outorgamento actos ou manifestacións que os fagan indignos da súa titularidade ou de menosprezo aos méritos que no seu día foron causa do seu outorgamento. b) Cando fosen coñecidos actos ou condutas da mesma natureza que os descritos no parágrafo anterior realizados con anterioridade ao outorgamento da honra ou distinción. A revogación de títulos e honras tramitarase por un procedemento que será análogo ao establecido para a súa concesión. DOS TÍTULOS DE FILLO PREDILECTO E DE FILLO ADOPTIVO DO CONCELLO DE PORTO DO SON.1.– O título de Fillo Predilecto do Concello de Porto do Son poderá recaer naquelas persoas nadas en Porto do Son que polas súas destacadas calidades persoais, méritos sinalados e, singularmente, por ter prestado servizos extraordinarios relevantes para os intereses xerais do municipio, as fagan merecentes do agradecemento e da gratitude dos veciños.2.– O nomeamento de Fillo Adoptivo poderá conferirse ás persoas que, sen ter nacido en Porto do Son, reúnan os méritos e circunstancias enumeradas no apartado anterior.3.– Os títulos de Fillo Predilecto e de Fillo Adoptivo poderán ser concedidos como póstumo homenaxe ao falecemento de personalidades nas que concorran os merecementos citados.1.– A concesión dos títulos de Fillo Predilecto ou Fillo Adoptivo acordarase polo Pleno da Corporación co voto favorable da maioría absoluta dos seus membros.2.– Aprobada o outorgamento, o título entregarase nun acto solemne en presenza da Corporación, convocada ao efecto, que se levará a cabo no Salón de Sesións do Concello ou no lugar que se estime máis idóneo a fin de permitir a asistencia dos cidadáns.3.– O título estenderase nun pergamiño ou placa asinado polo Alcalde- Presidente no que constará o título, o nome e os apelidos do designado, as razóns que fundamentaron a súa concesión e a data de recoñecemento pola Corporación.4.– Os títulos de Fillo Predilecto e de Fillo Adoptivo de Porto do Son darán dereito a quen os ostenten a ocupar o lugar preferente que sinale o protocolo nos actos organizados polo Concello aos que sexan invitados. DA MEDALLA DE OURO DO CONCELLO DE PORTO DO SON.1.– A Medalla de Ouro do Concello de Porto do Son é unha condecoración creada para premiar a aquelas persoas, entidades, corporacións, institucións ou colectivos, tanto nacionais como estranxeiros que polo seus propios méritos acadasen un prestixio social excepcional no eido no que desenvolven as súas actividades e que polo especial vencello co Concello de Porto do Son contribúan a mellorar a súa imaxe, divulgar o seu coñecemento e favorecer de modo notable os intereses públicos municipais.2.– O outorgamento da Medalla de Ouro acordarase, a proposta da Alcaldía, polo Pleno da Corporación co voto favorable da maioría absoluta dos seus membros.1.– A Medalla de Ouro levará no anverso o escudo oficial do Concello de Porto do Son e no reverso o título, nome e apelidos do premiado e data de concesión da distinción.2.– A entrega da condecoración realizarase nun acto solemne ao que será convocada a Corporación municipal e que terá lugar no Salón de Sesións do Concello ou no lugar que se estime máis idóneo a fin de permitir a asistencia dos cidadáns. DO NOMEAMENTO DE PRAZAS, RÚAS, OU CALQUERA ESTABLECEMENTO, INSTALACIÓN OU SERVIZO PÚBLICO DO CONCELLO DE PORTO DO SON, E COLOCACIÓN DE PLACAS, MONUMENTOS E ELEMENTOS ANÁLOGOS.1.– Para determinar o nome de prazas, rúas, xardíns, edificios, instalacións ou espazos e servizos públicos titularidade municipal deberá tramitarse un procedemento no que se exporán sucintamente os motivos que xustifican a elección do nome. No caso de que a designación dos espazos públicos constitúa unha homenaxe a persoas, institucións, símbolos ou feitos singularizados deberá redactarse unha memoria acreditativa dos méritos que xustifiquen esa distinción.2.– O nomeamento dos espazos indicados no apartado anterior acordarase polo Pleno da Corporación co voto favorable da maioría simple dos seus membros. Cando revista o carácter de homenaxe a persoas, institucións, símbolos ou feitos singularizados requirirá do voto favorable da maioría absoluta dos membros da Corporación e comunicarase aos homenaxeados ou aos seus familiares máis próximos.1.– A colocación de placas conmemorativas, monumentos e elementos análogos adecuarase ás seguintes regras: a) Cando o elemento estea previsto ou sexa a consecuencia dun proxecto aprobado polos órganos municipais non será precisa resolución ningunha. b) Cando se acorde de maneira singular colocar unha placa conmemorativa ou erixir un monumento con carácter de homenaxe ou distinción a unha determinada persoa ou entidade ou en conmemoración de feitos ou lugares, acordaras pola Alcaldía mediante resolución motivada. c) A colocación en lugares ou edificios públicos a iniciativa de terceiros esixirá o cumprimento dos requisitos establecidos nos apartados anteriores, sendo a cargo dos promotores os custos xerados, sen prexuízo da axuda ou colaboración municipal que se poida acordar. O acto de descubrimento deberá comunicarse á Alcaldía, quen determinará a participación institucional e o protocolo do acto, no que deberá darse participación aos promotores. d) Se por iniciativa particular se procede á colocación de placas conmemorativas, monumentos ou elementos análogos en lugares ou edificios públicos sen autorización municipal, procederase á súa retirada inmediata sen máis trámite. e) O descubrimento de rótulos de rúas, placas conmemorativas, monumentos e outros elementos análogos, cando constituían unha homenaxe a persoas ou entidades determinadas realizarase en acto público ao que serán convidadas esas persoas ou entidades. Nos demais supostos, a Alcaldía determinará a forma na que se procederá a súa inauguración. OUTRAS DISTINCIÓNS E HONRAS.1.– O Concello Pleno poderá declarar loito oficial no termo municipal durante os días que estime oportuno, nos supostos de falecemento de persoas relevantes para a localidade ou de sinistros dos que se deriven consecuencias graves para o Concello, así como por outros feitos cuxa gravidade xustifique a declaración. A declaración de loito oficial acordarase polo Pleno da Corporación co voto favorable da maioría simple dos seus membros.2.– En supostos de urxencia, a declaración de loito oficial poderá efectuarse por resolución da Alcaldía, da que se dará conta ao Pleno do Concello na primeira sesión que teña lugar.3.– A declaración de loito oficial comportará que as bandeiras ondearán a media asta na Casa do Concello e nos demais edificios de titularidade municipal, así como, no seu caso, a suspensión dos actos públicos que se determine.1.–As persoas condecorada con algunha das distincións contempladas neste regulamento, os membro da Corporación que estean no exercicio do cargo e aquelas persoas que fosen elixidas Alcalde, terán dereito, en caso de falecemento, a que o velorio se instale no Salón de Sesións da Casa do Concello.2.–A Alcaldía, mediante resolución expresa e motivada, en atención ás circunstancias concorrentes nas persoas, poderá dispoñer que o velorio doutras persoas ou autoridades, se instale no Salón de Sesións da Casa do Concello con consentimento expreso da familia. A Alcaldía poderá conceder por decreto o título de hospede distinguido do Concello a aquelas personalidades que visiten o municipio, cando polas circunstancias ou feitos da persoa se estime de interese facelo. Por motivos de cortesía ou reciprocidade o Alcalde, sen necesidade de iniciar ningún expediente administrativo, poderá facer entrega de placas conmemorativas, escudos, insignias ou outros obxectos simbólicos que non impliquen ningunha prerrogativa ou dignidade, a autoridades públicas, personalidades, institucións ou colaboradores. DO LIBRO DE REXISTRO DE DISTINCIÓNS HONORÍFICAS. Artigo 15.– Créase o Libro de Rexistro de Distincións Honoríficas, que estará a cargo da Secretaría do Concello, no que se consignarán as circunstancias persoais de todos e cada un dos favorecidos con algunha das distincións nomeadas nas letras a), b) e c) do art.2 deste regulamento, a relación detallada e completa dos méritos que deron motivo a súa concesión, a súa data, e no seu caso, a do falecemento de quen recibise esa honra. Cantas personalidades e entidades corporativas que á entrada en vigor deste regulamento estean en posesión das distincións e honras que se regulan no mesmo, continuarán no gozo das mesmas con todos os dereitos, honras e prerrogativas recoñecidas por anteriores acordos municipais adoptados en relación a ditas distincións. O presente regulamento unha vez aprobado definitivamente e publicado na forma legal establecida, entrará en vigor conforme ao previsto no art.70.2 e concordantes da Lei 7/85, do 2 de abril, reguladora das bases de réxime local.” Contra o presente acordo poderá interpoñerse polos interesados recurso contencioso- administrativo, perante a Sala do Contencioso- administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación deste anuncio, de conformidade co artigo 46 da Lei 29/1998, do 13 de xullo, reguladora da Xurisdición Contencioso- Administrativa. Porto do Son, 4 de maio de 2018. O Alcalde- Presidente, Asdo. José Luis Oujo Pouso.